**มาตรการการจัดการของเสีย**

**สำนักงานอธิการบดี มหาวิทยาลัยราชภัฏกำแพงเพชร**

มาตรการการจัดการของเสีย สำนักอธิการบดี มหาวิทยาลัยราชภัฏกำแพงเพชร เป็นข้อกำหนดต่างๆ สำหรับการจัดการของเสียในอาคารสำนักงานสำนักอธิการบดี มหาวิทยาลัยราชภัฏกำแพงเพชร ประกอบด้วย

มาตรการจัดการขยะ โดยการกำหนดให้บุคลากรในสำนักงานฯ และผู้ที่มาเข้าใช้อาคาร แยกและทิ้งขยะลงในจุดทิ้งในอาคารให้ถูกต้องตามที่มหาวิทยาลัยกำหนด มีการกำหนดพื้นที่ทิ้ง และพื้นที่พักขยะที่มีความเหมาะสม มีการคัดแยกอย่างเป็นระบบ และการนำกลับมาใช้ใหม่เพื่อเพิ่มมูลค่า

มาตรการจัดการน้ำเสีย โดยการกำหนดให้มีระบบบำบัดน้ำเสียก่อนระบายสู่สาธารณะ ผู้ดูแลรับผิดชอบระบบบำบัดน้ำเสีย มีการดูแลระบบบำบัดน้ำเสียให้ทำงานเป็นปกติ ตรวจสอบคุณภาพน้ำอย่างสม่ำเสมอ และนำน้ำจากการบำบัดหมุนเวียนกลับมาใช้ประโยชน์ภายในมหาวิทยาลัย

**1. มาตรการจัดการขยะ**

1.1 กำหนดให้มีคณะกรรมการรับผิดชอบดูแลงานด้านการจัดการขยะของสำนักงาน

 1.2 ให้ความรู้และรณรงค์ให้แยกประเภทขยะอย่างถูกต้องก่อนนำไปทิ้ง และนำไปใช้ประโยชน์

 1.3 จัดสภาพแวดล้อมบริเวณที่ตั้งถังขยะให้สะดวก สะอาดน่ามอง มีป้ายระบุประเภทของขยะชัดเจน

 1.4 จัดตั้งขยะตามจุดต่างๆ ให้ครบทุกชั้นโดยแยกตามประเภทของขยะ

 1.5 แม่บ้านประจำอาคาร มีหน้าที่ตรวจสอบการแยกขยะในถัง รวบรวมขยะแต่ละประเภทและจัดการขยะตามเส้นทางการจัดการขยะที่สำนักงานฯกำหนด โดยมีเจ้าหน้าที่กองกลาง สำนักอธิการบดี กำกับติดตาม และรวบรวมผลการดำเนินการ

 1.6 ไม่นำอาหารมาทานในพื้นที่ห้องปฏิบัติงาน ควรนั่งทานที่ห้องอาหารหรือบริเวนโต๊ะ ณ ลานชั้น 1 ของอาคาร

 1.7 การจัดการขยะที่แยกประเภทแล้ว ให้จัดการขยะตามเส้นทางการจัดการ ดังต่อไปนี้

 1) ขยะอินทรีย์ ได้แก่ เศษอาหาร เครื่องดื่ม วัสดุห่อ/บรรจุอาหาร(วัสดุจากธรรมชาติ) ที่เหลือจากการรับประทานอาหาร หรือ การใช้รับแขกที่ร่วมประชุม/อบรม ให้แยกใส่ในถังขยะอินทรีย์/ภาชนะรองรับที่เตรียมไว้ก่อนล้างภาชนะที่ใส่อาหาร ไม่ทิ้งเศษอาหาร และเครื่องดื่มลงในซิ้งค์ล้างจานหรือท่อระบายน้ำในอาคาร โดยนำขยะที่แยกได้ดังกล่าวไปใช้ทำสวนผสมของปุ๋ยอินทรีย์

 2) ขยะทั่วไป ได้แก่ ถุงพลาสติกบรรจุอาหาร พลาสติกบรรจุขนม หลอดกาแฟ ถุงมือยาง หรือพลาสติกที่ไม่คุ้มค่าต่อการรีไซเคิล ให้ทิ้งลง และรวบรวมไว้ให้ผู้รับจ้างนำขยะไปกำจัด

 3) ขยะรีไซเคิล ได้แก่ พลาสติกกลุ่มที่นำไปรีไซเคิลได้ กระดาษจากสำนักงาน แก้ว และโลหะ

ให้ทิ้งลงในถังรีไซเคิล/วางไว้ตรงตู้รีไซเคิลวางไว้ทุกชั้นของอาคาร และรวบรวมไว้นำส่งธนาคารขยะของสำนักงานฯ เพื่อจัดจำหน่ายเป็นรายได้ให้กับมหาวิทยาลัยต่อไป

 4) ขยะอันตราย ได้แก่ ถ่านไฟฉาย แบตเตอรี่ ให้ทิ้งลงในถังขยะอันตรายที่วางไว้ 1 จุด ตรงบริเวณจุดพักขยะบริเวณด้านหลังนอกอาคาร และให้เจ้าหน้าที่ภาคสนามตรวจสอบปริมาณ เดือนละ 1 ครั้งและรวบรวมนำไปไว้ยังจุดทิ้งขยะอันตรายที่หน่วยงานท้องถิ่นกำหนด

 5) ขยะติดเชื้อ ได้แก่ หน้ากากอนามัย และชุดตรวจ ATK ที่ใช้แล้ว ให้ทิ้งลงถังขยะติดเชื้อที่วางไว้ทุกชั้นของอาคาร โดยให้แม่บ้านตรวจสอบขยะที่พบในถังทุกวัน และเก็บรวมรวมตามวิธีการที่กรมอนามัย กระทรวงสาธารณสุขได้ประกาศไว้ และนำมาพักไว้ตรงจุดพักขยะบริเวณด้านหลังนอกอาคาร

 1.8 กำหนดให้ไม่มีการเผาขยะในบริเวณหรือพื้นที่ของสำนักงานฯ

 1.9 ให้แม่บ้านและเจ้าหน้าที่ภาคสนาม บันทึกข้อมูลปริมาณขยะแต่ละประเภทครบถ้วนทุกเดือน โดยมีเจ้าหน้าที่กองกลาง สำนักอธิการบดี กำกับติดตาม และรวบรวมผลการดำเนินการและวิเคราะห์ปริมาณขยะเทียบค่าเป้าหมายที่ได้กำหนดให้มีปริมาณขยะลดลง ไม่น้อยกว่าร้อยละ 5

**2. มาตรการการจัดการน้ำเสีย**

 2.1 กำหนดให้มีคณะกรรมการที่มีความรู้ความเข้าใจ รับผิดชอบดูแลงานด้านการจัดการน้ำเสีย

 2.2 มีระบบบำบัดน้ำเสียรวมของมหาวิทยาลัยตั้งตรงจุดก่อนระบายสู่แหล่งน้ำสาธารณะ มีระบบบำบัดน้ำเสียเหมาะสมกับองค์ประกอบของน้ำเสีย และติดตั้งถังดักไขมันสำหรับชั้นอาคารที่มีความจำเป็นต้องใช้น้ำสำหรับการล้างภาชนะ

 2.3 ผู้ปฏิบัติงานที่มีหน้าที่ดูแลระบบบำบัดน้ำเสีย ตรวจสอบการทำงานของระบบอย่างสม่ำเสมอ เมื่อพบสภาพปัญหาการทำงานให้แจ้งคณะกรรมการเพื่อดำเนินการปรับปรุง ซ่อมแซมระบบบำบัดน้ำเสียให้สามารถใช้งานได้

 2.4 มีการเก็บตัวอย่างน้ำ และตรวจสอบคุณภาพน้ำหลังการบำบัดอย่างสม่ำเสมอโดยเปรียบเทียบกับเกณฑ์มาตรฐานน้ำทิ้ง อาคารประเภท ก

 2.5 มีการนำน้ำหลังการบำบัดมาใช้ประโยชน์ภายในมหาวิทยาลัย ได้แก่ การสูบน้ำสำหรับการรดน้ำดูแลต้นไม้ และสวนหย่อมในมหาวิทยาลัย

 2.6 มีการตักและทำความสะอาดเศษอาหาร และไขมันออกจากถังดักไขมัน สัปดาห์ละ 1 ครั้ง โดยนำเศษอาหาร และไขมันดังกล่าวไปใช้ทำสวนผสมของปุ๋ยอินทรีย์